
Tillatelse til skadefelling av bjørn i Tynset kommune
Det vises til søknad 9.8.2004 fra Gammeldalen sankelag.

Bakgrunn:

Det er dokumentert av Statens naturoppsyn at bjørn har forvoldt skader på sau omkring Gammeldalen. Til nå er 15 dyr dokumentert tatt av bjørn, ytterligere ett dyr er mistenkt bjørnedrept, men ikke undersøkt ennå. Skadene har skjedd gjennom et tidsrom fra slutten av juni og fram til nå. 

Generelt:

I henhold til § 3 i forskrift fastsatt ved Kgl. res. av 30. juni 2000 om forvaltning av bjørn, jerv, ulv og gaupe kan Direktoratet for naturforvaltning treffe vedtak om felling av bjørn, jerv, ulv eller gaupe av eget tiltak eller etter søknad. Fylkesmannen kan på samme vilkår treffe vedtak om felling av gaupe. Forskriften er hjemlet i viltlovens § 12.

For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 3. juni 2004 gitt fylkesmennene og enkelte kommuner myndighet til å forvalte et antall betingede fellingstillatelser. Når det gjelder bjørn, er fylkesmennene i Sør-Norge gitt myndighet til å forvalte fellingstillatelse på inntil 2 bjørner i perioden 3.6.2004-30.9.2004. Myndigheten til å iverksette fellingstillatelse gjelder ikke binne med unger og ikke radiomerkede bjørner.

I brev av 24. juni 1994 har Miljøverndepartementet fastsatt grensene for et kjerneområde for bjørn i Hedmark. Hensikten med kjerneområdene er å sikre de store rovdyras reproduksjons- og overlevelsesmuligheter for derigjennom å legge forholdene til rette for langsiktig levedyktige bestander. Det aktuelle skadeområdet ligger utenfor kjerneområdet. Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” Dette innebærer blant annet at terskelen for at skadefelling kan gis vil være høyere innenfor kjerneområdet enn utenfor.

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av bjørn som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd.

Det er registrert et økende antall bjørneskader i området siden slutten av juni. Til sammen er 15 sauer påvist tatt av bjørn, det ferskeste skadetilfellet inntraff 8. august.

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. Innenfor Gammeldalen sankelag går det nærmere 1000 sau på beite, i tillegg er også naboområdene viktige beiteområder for sau. Skadeområdet ligger utenfor kjerneområdet for bjørn. Fylkesmannen kan på denne tiden i beitesesongen vanskelig se for seg andre forebyggende tiltak, som er landbruksfaglige eller økonomisk forsvarlige, som i tilstrekkelig grad vil kunne forebygge videre skader i dette området.

Konklusjon:

Ut fra skadeomfang, skadeforløp og en vektlegging av potensialet for framtidige skader, finner fylkesmannen å tillate iverksetting av skadefelling på bjørn innenfor et nærmere avgrenset område og tidsrom som framgår av vilkårene for tillatelsen. Tynset kommune får ansvaret for å lede gjennomføringen av fellingsforsøket.

Dette vedtaket ble meddelt muntlig til det kommunale fellingslaget v/Norvald Aas Solvang 9.8.2004.

Følgende vilkår er knyttet til fellingstillatelsen:

1.  Fellingsområdet har følgende avgrensning: Seterveg fra Brydalen gjennom Aumdalen til rv 30 – rv 30 og fv 681 til kommunegrensa mellom Tynset og Tolga – Kommunegrensa mellom Tynset og Tolga fra Telneset til Speka – Speka ned til Brydalen. 
2.  Fellingstillatelsen gjelder for tidsrommet mandag 9.8.2004 kl. 17.00 til mandag 16.8.2004 kl 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Fellingstillatelsen gjelder ikke for bjørn som er radiomerket.

4.  Fellingstillatelsen gjelder ikke for binner med unger.

5.  Det er kun jegere som er oppnevnt av kommunene som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket. Tynset kommune er ansvarlig for gjennomføring av fellingsforsøket.

6.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket.

7.  fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 3.6.2004. Kopi av dette brevet følger vedlagt. Brevets innhold skal være kjent for deltakerne på fellingslaget.

8.  Bjørn som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted avklares med fylkesmannen. 

9.  Fellingsstedet skal kunne påvises dersom fylkesmannen krever dette.

10.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

11.  Med hensyn til bruk av løs hund under forsøk på felling, må det søkes kommunen om evt. dispensasjon fra båndtvangsregelen etter hundeloven av 4. juli 2003 nr 74.

12.  Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

13.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med bjørn, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

14.  Fylkesmannen kan til enhver tid endre en eller flere av vilkårene. For øvrig gjelder de vilkår som framgår av brev datert 3.6.2004 fra Direktoratet for naturforvaltning.

Dersom bjørn skadeskytes eller felles, skal det gis melding direkte til rovviltkonsulent Erling Maartmann - tlf. 481 12070 eller til viltforvalter Tom Hjemsæteren, tlf 907 83 840 hvis det ikke oppnås kontakt via vakttelefonen. 

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Vedtaket kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

	Tore Qvenild e.f
	Erling Maartmann

	fung. seksjonssjef
	rovviltkonsulent


Vedlegg:
Direktoratets brev av 3.6.2004.


Melding om rett til å klage på forvaltningsvedtak

Kopi:

Lensmannen i Tynset



Tynset kommune



Direktoratet for naturforvaltning



Landbruksavdelingen



Statens naturoppsyn Evenstad, 2480 Koppang

ØK 










Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

